Naalakkersuisut Inatsisartut Suleriaasianni § 33 naapertorlugu aalajangiiffigisassatut siunnersuut ataani allaqqasoq maanna saqqummiutissavaat.

**Uunga siunnersuut Kalaallit Nunaanni aningaasanik nuussinermi paasissutissat ilanngullugit nassiunneqartarnissaannik inatsisip allanngortinneqarnissaa pillugu inatsisissatut siunnersuut.**

(Aningaasaqarnermut Akileraartarnermullu Naalakkersuisoq)

**Tunngavigisaq**

Aalajangiiffigisassatut siunnersuutitigut Namminersorlutik Oqartussat, paasissutissat, aningaasanik nuussinermi aamma pigisat kryptot ilaannik nassiussinermi ilanngullugit nassiunneqartussat, pillugit Kalaallit Nunaannut inatsisissatut siunnersuummik atuutsitsilernissaannut tunngavoq.

Inatsisissatut siunnersuutip Europa-Parlamentip aamma Rådetip aalajangersagaa (EU) 2023/1113 31. maj 2023-meersumi imarisai 30. december 2024-mit atuutilersissavai. Aalajangersagaq aningaasanik nuussinermut aalajangersagaq pingajuattut taaneqartarpoq.

Aalajangersakkami malittarisassat EU-p aalajangersagaanik 2015/847-mik annermik tunngaveqartillugit paasissutissat aningaasanik nuussinermi ilanngullugit nassiunneqartussat pillugit aalajangersagaavoq. Malittarisassat inatsit nr, 326, 30. marts 2019-ikkut atuutilersinneratigut Kalaallit Nunaannut atuutilerput. Malittarisassalli atuutilernerata kingorna arlalinnik allannguutitaqarpoq, taamaammallu aalajangersagaq nutaamik aalajangersagaliornikkut ilanngunneqassaaq.

Maanna aalajangersagaq atuuttoq aamma aalajangersagaq siunnersuutigineqartoq bankinik aamma aningaaserivinnik il.il. qarasaasiatigut aningaasanik nuussinerni akiliisumik aamma akiliiffigineqartumik paasissutissanik nassiussinissamut peqqutigineqarpoq. Malittarisassani siunertaavoq, peqquserluutitigut aningaasarsianik malunnarunnaarsaasarnermik aamma pinerliiniarnernik aningaasalersuisarnermik akiuinissaq. Tamatuma saniatigut malittarisassat aningaasaleeqataasartut innarligassaannginnerannik, patajaassusaannik aamma siuneqassusaannik qularnaarinissamut ilapittuissapput.

Annerusumik allannguut tassaavoq, malittarisassat atuuffii aamma kryptonut, soorlu bitcoinsinut, aamma atuutilernerat. Taakku kryptot pigisatut taaneqartarput.

Kryptonik pigisanik tuniniaasartut aalajangersakkatigut pisisartuminnit paasissutissanik aallernissamut, katersinissamut aamma agguaanissamut peqquneqalissapput, qinnuigineqarunillu oqartussanut attuumassutilinnut paasissutissanik tunniussisassallutik. Tamatumani siunertaq tassaavoq, kryptonik pigisanik nalunaarsuinissamik periarfissaqarnerulerneq.

Tamatuma saniatigut aningaasanik nuussinermi aalajangersakkap pingajuanik unioqqutitsinermi pissutsini sukannersumik pisuni akiligassiinerup saniatigut allamik pillaasarneq siunnersuutaavoq. Soorlu anstaltimut parnaarussinerusinnaavoq. Taamaasilluni qaffasinnerusumik pillaaneq pineqarpoq, ullumilu Danmarkimi aamma Savalimmiuni atuuttunut assingutilissalluni.

Malittarisassat maanna atuuttut atuutilertussallu Finansielle Aktionsgruppep (FATF) piumasaqaataannik aamma innersuutaannik kinguneqartunngorlugit atuutilersissavai. Aalajangiinissamut siunnersuummik atuutilersitsineq, nunatta piumasaqaammik malinninnissaanut aamma qularnaarissaaq.

Malittarisassat nunatsinnut atuutilinngippata, taakkulu EU-mi atuutilerpata, tamanna isumaqarpoq, nunatsinnut aningaasanik nuussinerit nuna isumaqatigiissutip avataaniittutut nuunneqartalissapput. Tamatuma kingunerissavaa, nuussinerni paasissutissat amerlanerit nassiunneqartalernerannik, tamannalu aningaasanik nuussinernik pisariunerulersitsissaaq. Ullumi nuussinerit taakku nuna ilaasortatut ingerlanneqartarput.

**Namminersorlutik Oqartussanut aningaasaqarnikkut kingunerisassat**

Paasissutissat, aningaasanik nuussinermi aamma pigisat kryptot ilaannik nassiussinermi ilanngullugit nassiunneqartussat, pillugit Kalaallit Nunaannut inatsisissatut siunnersuut atuutilersinneqarnerani, Namminersorlutik Oqartussat aningaasaqarnerannut kinguneqassanngilaq.

**Inuussutissarsiortunut il.il. aningaasaqarnikkut allaffissornikkullu kingunerisassat**

Malittarisassat atuutilinngippata, naalagaaffimmi nuussinerni paasissutissat amerlanerit nassiunneqartalernissaanut piumasaqaatitaqalissaaq, tamannalu nunatsinni aningaaserivinnut suliatigut ajornartorsiortitsisinnaavoq. Tamanna suliatigut ilungersunartitsisinnaavoq aningaaserivinnullu aningaasartuuteqarnerunermik kinguneqarsinnaalluni, ullumimi qallunaat aningaaseriviinik suleqatigiinnerup paasissutissanik pisarialinnik nassiussisinnaaneq periarfissaatinngilaa.

**Tusarniaaneq**

Paasissutissat, aningaasanik nuussinermi aamma pigisat kryptot ilaannik nassiussinermi ilanngullugit nassiunneqartussat, pillugit Kalaallit Nunaannut inatsisissatut siunnersuut, 14. junimit 19. julimut 2024 pisortatigut aamma tusarniaaffigisassani aalajangersimasuni tusarniutigineqarpoq. Tusarniaaffigisat malittarisassanut siunnersuutigineqartunut ilanngussassaqanngillat

**Ilanngussat**

1. Paasissutissat, aningaasanik nuussinermi aamma pigisat kryptot ilaannik nassiussinermi ilanngullugit nassiunneqartussat, pillugit Kalaallit Nunaannut inatsisissatut siunnersuut.